Papyrusvillaen
Papyrusvillaen var en romersk villa i Herculaneum, som blev dækket af vulkansk materiale ved vulkanen Vesuvs udbrud i 79 e.v.t. Villaen har sit navn efter de mere end 1800 papyrusruller, som er blevet fundet i villaen.
Den enorme villa er berømt for sine haveanlæg og for sin overdådige udsmykning med fresker og utallige skulpturer i bronze og marmor. Villaen tilhørte muligvis Julius Cæsars svigerfar, Lucius Calpurnius Piso Caesoninus.
De første udgravninger af villaen fandt sted i 1750–1761, hvor også store dele af Herculaneum i det hele taget blev udgravet.
Ved hjælp af moderne teknikker som røntgen, ultralyd og elektronisk mikrofotografi har det været muligt at læse næsten halvdelen af de karboniserede skriftruller, som blev fundet i villaens bibliotek. En stor del af papyrusrullerne omfatter filosofiske tekster, hvoraf mange er skrevet af filosofen Filodemos fra Gadara (ca. 110–30 f.v.t.), som tilhørte den epikuræiske filosofiske skole.
På J. Paul Getty Museum i Los Angeles findes der en kopi af Papyrusvillaen, The Getty Villa, opført i 1974. Den anvendes som museum for græsk, romersk og etruskisk kunst.
Mange af Papyrusvillaens skulpturer og fresker er udstillet på Museo Archeologico Nazionale i Napoli.